b"\n_START_ARTICLE_\nBriccius\n_START_PARAGRAPH_\nBriccius var en dansk fyrste eller prins, der formodes at have levet i anden halvdel af 800-tallet og den f\xc3\xb8rste del af 900-tallet. Sammen med sine tre br\xc3\xb8dre var han emigreret til Konstantinopel, hvor de havde gjort tjeneste hos den byzantinske kejser Leo 6. den Vise, leder af det \xc3\x98stromerske Kejserd\xc3\xb8mme 886-912. Kendskabet til Briccius skyldes en r\xc3\xa6kke h\xc3\xa6ndelser i forbindelse med hans liv og d\xc3\xb8d, som har medvirket til at give den \xc3\xb8strigske alpeby Heiligenblut (da: helligt blod) sit navn._NEWLINE_If\xc3\xb8lge legenden stammer navnet Heiligenblut fra en flaske med Kristi blod, som Briccius medbragte p\xc3\xa5 sin hjemrejse fra Konstantinopel til Danmark i 914. Den lille flasken l\xc3\xa5 indkapslet og gemt i et s\xc3\xa5r i hans ene l\xc3\xa6g. S\xc3\xa5ret var helet og flasken var dermed beskyttet mod r\xc3\xb8vere._NEWLINE_Undervejs p\xc3\xa5 hjemrejsen blev han under en vandretur i alpeomr\xc3\xa5det overrasket af en lavine og begravet under snemasserne. Fra stedet hvor han l\xc3\xa5, voksede tre aks frem, og de var medvirkende til at man herefter fandt hans lig. Da nogle b\xc3\xb8nder efterf\xc3\xb8lgende ville begrave ham, n\xc3\xa6gtede det ene ben trodsigt at blive under jorden. Man unders\xc3\xb8gte \xc3\xa5rsagen hertil, og fandt derefter flasken, som siden da er blevet opbevaret i sakrementshuset til Sankt Vincent Kirken, opf\xc3\xb8rt 1460-91._NEWLINE_Heiligenblut ans\xc3\xb8gte om at helgenk\xc3\xa5re Briccius, men anmodningen er aldrig blevet im\xc3\xb8dekommet p\xc3\xa5 grund af manglende beviser. Dette har dog ikke afholdt byen fra i 1874 at opf\xc3\xb8re et kapel med et alter til for at \xc3\xa6re Briccius p\xc3\xa5 det sted, hvor han if\xc3\xb8lge legenden blev fundet. Ved alteret findes en billedskildring af Briccius' liv. Uden for kapellet springer en kilde, som h\xc3\xa6vdes at have helbredende kr\xc3\xa6fter."